ยุทธการอีเซอร์โลนครั้งที่ 8

**ยุทธการอีเซอร์โลนครั้งที่ 8** หรือ **ศึกสองปราการ** คือความพยายามครั้งแรกของกองทัพจักรวรรดิในการทวงคืนปราการอีเซอร์โลน หลังถูกชิงโดยกองทัพเสรีพันธมิตรในยุทธการอีเซอร์โลนครั้งที่ 7 ยุทธการครั้งนี้จบลงด้วยความพ่ายแพ้เกือบเบ็ดเสร็จของจักรวรรดิ

## เหตุการณ์

พลเอกวิทยาการ อันโทน ฮิลเมอร์ ฟอน ชัฟท์ เจ้ากรมวิทยาศาสตร์ทหารจักรวรรดิ คิดแผนยึดคืนระเบียงอีเซอร์โลน และนำเสนอต่อจอมพลไรน์ฮาร์ด นายกรัฐมนตรีและผู้บัญชาการสูงสุดกองทัพจักรวรรดิ ซึ่งในแผนการจะติดตั้งเครื่องยนต์วาร์ปไดรฟ์แบบใหม่เข้ากับปราการไกแอสบวร์ค แล้วเคลื่อนย้ายเข้าไปในระเบียงอีเซอร์โลน แผนนี้ได้รับการเห็นชอบ ไรน์ฮาร์ดแต่งตั้งพลเอกเค็มพฟ์ เป็นผู้บัญชาการยุทธ และแต่งตั้งพลเอกมึลเลอร์เป็นรองผู้บัญชาการยุทธ

การทดสอบการวาร์ปปราการไกแอสบวร์คประสบความสำเร็จในวันที่ 3 มีนาคม ปีอวกาศที่ 798 และแล้วปราการไกแอสบวร์คก็ถูกวาร์ปเข้าไปในระเบียงอีเซอร์โลนในวันที่ 10 เมษายน ในช่วงที่พลเอกหยางไม่อยู่บัญชาการในอีเซอร์โลน

เมื่อรัฐบาลเสรีพันธมิตรทราบว่าระเบียงอีเซอร์โลนถูกรุกราน จึงยุติการสอบข้อเสร็จจริงกับพลเอกหยางที่ดาวหลักไฮเนสเซิน และสั่งให้พลเอกหยางกลับไปบัญชาการรบที่แนวหน้าโดยด่วน ซึ่งใช้เวลาเดินทางสี่สัปดาห์ ในการนี้ รัฐบาลไม่ยอมส่งกองเรือที่ 1 ของพลโทพาเอ็ตตาเป็นกำลังเสริมให้หยาง เพราะกลัวว่าจะไม่มีกองเรือประจำการอยู่ในดาวหลัก แต่ให้กองเรืออวกาศไปเกณฑ์เรือรบจากกองรักษาการณ์เขตต่างๆเอาเอง ซึ่งได้มาประมาณ 5,000 ลำ

คณะเสนาธิการในอีเซอร์โลนวางแผนทำลายปราการไกแอสบวร์คด้วยข้อมูลทางเทคนิคที่ได้รับจากพลเอกอาวุโสแมร์คัทซ์ สงครามปราการไม่สามารถเอาชนะกัน และเข้าสู่ภาวะคุมเชิง ฝ่ายจักรวรรดิส่งหน่วยทหารราบลงบกที่ปิวปราการอีเซอร์โลน แต่ก็ถูกกรมทหารโรเซินริทเทอร์ต่อต้านกลับไป

ในการปะทะรอบต่อมา พลเอกมึลเลอร์นำกองเรืออ้อมเข้าด้านหลังปราการอีเซอร์โลน คณะเสนาธิการในอีเซอร์โลนคิดว่าเป็นการเบี่ยงเบนความสนใจ จึงคงปืนพิฆาตไว้ที่ไกแอสบวร์ค และแล้ว ปราการไกแอสบวร์คก็ขยับเข้าใกล้อีเซอร์โลน เมื่อเทหะวัตถุมหึมาอยู่ใกล้กัน ทำให้เกิดแรงดึงดูดระหว่างกัน ซึ่งดึงดูดเกราะเหลวของทั้งฝ่ายมีระดับสูงขึ้น (เปรียบเหมือนภาวะน้ำขึ้นจากอิทธิพลของดวงจันทร์) เมื่อเกราะเหลวด้านหนึ่งสูงขึ้น เกราะเหลวด้านตรงข้ามย่อมลดลงเป็นธรรมดา

เมื่อเกราะเหลวด้านหลังอีเซอร์โลนแห้งตัวจนเห็นชั้นเปลือกปราการ ก็เท่ากับว่าป้อมปืนลอยตัวของอีเซอร์โลนจะใช้ไม่ได้ในลบริเวณดังกล่าว กองเรือมึลเลอร์จึงใช้ระเบิดฟิวชั่นทำลายเปลือกนอกของอีเซอร์โลนจนแตก อีเซอร์โลนจะนำกองเรือออกโจมตีก็ไม่ได้ เพราะทางเข้าออกด้านหน้าก็มีไกแอสบวร์ครอยิงปืนพิฆาต ทางเข้าออกอีกด้านก็มีกองเรือมึลเลอร์

อีเซอร์โลนจึงย้ายธอร์ฮัมเมอร์ไปบริเวณใกล้เคียงส่วนที่แห้งมากที่สุด แล้วใช้สนามแม่เหล็กเหนี่ยวเกราะเหลวตรงนั้นให้ยุบเว้าเป็นจานสะท้อนแสง ซึ่งปรับองศายิงแกนแสงไปหากองเรือมึลเลอร์ กองเรือมึลเลอร์ไม่เคยคิดว่าธอร์ฮัมเมอร์จะทำแบบนั้นได้ด้วย จึงถอนตัวไปตั้งหลักในจุดอับธอร์ฮัมเมอร์ เปิดโอกาสให้กองเรืออีเซอร์โลนยกทัพออกมาด้านนอก

นายพลแมร์คัทซ์ขอสิทธิ์ชั่วคราวบัญชาการกองเรือประจำฐาน เขานำกองเรือประจำฐานออกนอกปราการ แต่หลบหลีกไม่ยอมสู้กับกองเรือมึลเลอร์ เมื่อนายพลมึลเลอร์เห็นเรือธงไฮพีเรียน ก็คิดว่าหยางออกรบด้วยตนเอง จึงไม่กล้าตามติดเพราะกลัวเป็นกับดัก และแล้วนายพลแมร์คัทซ์ก็สามารถนำกองเรือประจำฐาน พร้อมการสนับสนุนจากป้อมปืนลอยตัว ทำการปิดล้อมกองเรือมึลเลอร์ นายพลเค็มพฟ์เห็นท่าไม่ดี จึงให้พลตรีไอเคินดอร์ฟและพลตรีพาทริคเคินนำกำลังสำรอง 8,000 ลำออกไปช่วยมึลเลอร์

กองเรือมึลเลอร์กลับเข้าประจำตำแหน่งที่ด้านหลังของปราการไกแอสบวร์ค ระหว่างนั้น แพทย์ทหารประจำเรือรายงานเข้ามาว่า เชลยปางตายคนหนึ่งพูดไว้ขณะมีไข้ขึ้นสูงว่านายพลหยางไม่อยู่ในปราการอีเซอร์โลน มึลเลอร์ก็รู้สึกประหลาดใจ คิดพิจารณาว่าเป็นข่าวจริงหรือข่าวลวง และแล้วมึลเลอร์ก็ลงความเห็นว่าเป็นข่าวจริง จึงสั่งให้กองเรือในบัญชาของตนจำนวน 3,000 ลำมุ่งหน้าสู่ทิศทางเสรีพันธมิตรดาวเคราะห์ และวางข่ายตรวจจับทั่วระเบียงอีเซอร์โลน เพื่อหวังจับกุมหยางที่จะเดินทางกลับมา อย่างไรก็ตาม การกระทำของมึลเลอร์ถูกยับยั้งโดยพลเอกเค็มพฟ์ เนื่องจากเค็มพฟ์มองว่ามันเป็นข่าวลวงเพื่อแบ่งส่วนกำลังจักรวรรดิ ทำให้มึลเลอร์ต้องเชื่อฟังเค็มพฟ์ นำกำลังทหารกลับเข้าประจำตำแหน่งเดิม

การคุมเชิงดำเนินไปจนถึงเดือนพฤษภาคม หน่วยลาดตระเวนจักรวรรดิตรวจพบกำลังเสริมเสรีพันธมิตรที่กำลังมุ่งหน้ามายังปราการอีเซอร์โลน ฝ่ายจักรวรรดิจึงวางแผนทำเป็นถอยจากหน้าปราการอีเซอร์โลน เพื่อหลอกให้กองทัพเสรีพันธมิตรนำกองเรือประจำฐานออกโจมตี จากนั้นก็ตอบโต้เต็มรูปแบบเพื่อต้อนให้กองเรือประจำฐาน กลับเข้าไปในฐานอีกครั้ง เมื่อเห็นว่ากองเรือประจำฐานกลับเข้าฐานแล้ว จักรวรรดิก็อาศัยช่วงเวลารอยต่อนี้ ยกทัพออกนอกระยะสังเกตุการณ์ของปราการอีเซอร์โลน เพื่อไปทำลายกำลังเสริมเสรีพันธมิตร โดยทิ้งปราการไกแอสบวร์คไว้คุมเชิงอีเซอร์โลน

กองเรือของเค็มพฟ์ 13,000 ลำ เผชิญหน้ากับกำลังเสริม 5,000 ลำของหยาง ระหว่างที่หยางต้านทานกองเรือเค็มพฟ์ กองเรือประจำฐานก็เข้าโจมตีด้านหลังของเรือเค็มพฟ์ เพราะแท้จริงกองเรือประจำฐานยังไม่ได้กลับเข้าฐาน แต่ซุ่มอยู่ในชั้นโลหะเหลวของอีเซอร์โลน จึงออกโจมตีได้ทันที กองเรือเค็มพฟ์พ่ายแพ้สงครามกองเรือ และตัดสินใจกลับไปที่ปราการไกแอสบวร์ค เค็มพฟ์สั่งการให้ออพยพกำลังพลทั้งหมดออกจากไกแอสบวร์ค เพื่อจะเอาไกแอสบวร์คพุ่งชนอีเซอร์โลน แต่ระหว่างที่กำลังเคลื่อนเข้าชน กองเรือหยางรวมกำลังยิงเครื่องยนต์ขอบซ้ายของไกแอสบวร์ค ทำให้ไกแอสบวร์คเคลื่อนที่ออกนอกทิศทางไปชนกองเรือมึลเลอร์ที่กำลังประจำอยู่อีกตำแหน่ง ปราการอีเซอร์โลนอาศัยจังหวะนี้ ยิงธอร์ฮัมเมอร์ใส่ปราการไกแอสบวร์คจนเสียหายหนัก เค็มพฟ์ได้รับบาดเจ็บหนักและเสียชีวิต

พลตรีอาร์ลากอนและพลตรีเหงียนนำเรือรบ 5,000 ลำตามตีฝูงเรือที่แตกพ่ายของมึลเลอร์ที่เหลืออยู่ 700 ลำไปทางจักรวรรดิ แต่เจอกับกำลังเสริมของมิทเทอร์ไมเออร์-ร็อยเอินธาล กองเรือของอาร์ลากอน-เหงียน จึงถูกทำลาย หยางรีบนำกำลังใหญ่ตามติดมาช่วย เมื่อมิทเทอร์ไมเออร์-ร็อยเอินธาลเห็นกองเรือหยาง ก็ทำการถอนทัพ

## โครงสร้างบัญชาการ

### ฝ่ายรุกราน

##### กำลังหลัก

* ผู้บัญชาการยุทธและผู้บัญชาการกองเรือ: พลเอกคาร์ล กุสทัฟ เค็มพฟ์ เรือธง *เยอทุนไฮม์* (*เสียชีวิต*)
* รองผู้บัญชาการยุทธและผู้บัญชาการกองเรือ: พลเอกไนด์ฮาร์ท มึลเลอร์ เรือธง *ลือเบค*
* เสนาธิการกองเรือเค็มพฟ์: พลโทฟุสเซนเน็กเกอร์
* เสนาธิการกองเรือมึลเลอร์: พลจัตวาออร์เลา
* ผู้บัญชาการกองเรือน้อย: พลตรีไอเคินดอร์ฟ (*เสียชีวิต*)
* ผู้บัญชาการกองเรือน้อย: พลตรีพาทริคเคิน (*เสียชีวิต*)

##### กำลังเสริม

* พลเอกอาวุโสวอล์ฟกัง มิทเทอร์ไมเออร์ เรือธง *เบวูล์ฟ*
* พลเอกอาวุโสออสคาร์ ฟอน ร็อยเอินธาล เรือธง *ทริสทัน*

### ฝ่ายป้องกัน

##### กำลังหลัก

* รักษาการแทนผู้บัญชาการทหารอีเซอร์โลน: พลตรีอเล็กซ์ คัสเซลเนส
* เสนาธิการกองเรือประจำฐาน: พลตรีมูไร
* ผู้ช่วยบัญชาการกองเรือประจำฐาน (เฉพาะกิจ): เทียบเท่าพลโทวิลลีบัลด์ โยอาคิม ฟอน แมร์คัทซ์
* รองผู้บัญชาการกองเรือประจำฐาน: พลตรีเอ็ดวิน ฟิชเชอร์
* ผู้บัญชาการกองเรือน้อย พลตรีดัสตีย์ แอตเทนบะระ
* ผู้บัญชาการกองเรือน้อย: พลตรีเหงียน วัน เถี่ยว (*เสียชีวิต*)

##### กำลังเสริม

* ผู้บัญชาการทหารอีเซอร์โลน: พลเอกหยาง เหวินหลี่ เรือลาดตระเวน *เลดา 2*
* ผู้บัญชาการกองเรือเสริม: พลตรีไลเอินเนล มอร์ตัน
* ผู้บัญชาการกองเรือเสริม: พลตรีแซนเดิล อาลาร์กอน (*เสียชีวิต*)

กองเรือประจำฐานมีกำลังรบ 15,000 ลำ และได้กำลังเสริมจากดาวหลักอีก 5,000 ลำในช่วงท้ายยุทธการ และเนื่องจากหยางไม่อยู่ ทำให้สถานการณ์รบในช่วงต้นเสียเปรียบ นายพลแมร์คัทซ์จึงขออนุญาตเข้าบัญชาการกองเรือประจำฐาน ขณะที่พลตรีคัสเซลเนส บัญชาการภาพรวมอยู่ในปราการอีเซอร์โลน